Borgarbyggð þarf að bæta ímynd og þjónustu Niðurstöður úr viðamikilli könnun sem Borgarbyggð lét gera meðal íbúa sveitarfélagsins liggur nú fyrir . Margt jákvætt kemur þar fram eins og að atvinnumöguleikar eru mjög góðir og er það viðsnúningur miðað við sem var . En einnig er ýmislegt sem betur má fara og stjórnendur þurfa að spýta í lófana til að lagfæra . Það sem hæst stendur í óánægjuflokknum er að íbúar eru afar óánægðir með skipulagsmál sveitarfélagsins , félagsþjónustuna og álögð gjöld . Að auki er athyglisvert að ímynd þeirrar þjónustu er stendur til boða er ekki nógu góð en útkoman er mun jákvæðari hjá þeim sem nýta hina sömu þjónustu . Páll S. Brynjarsson sveitarstjóri sagði í samtali við Skessuhorn að þarna væri um mikilvægt tæki að ræða til að skoða hvar skóinn kreppir að og hvar megi bæta . „ Tilgangurinn með könnuninni var fyrst og fremst sá að athuga hvar við stöndum og hvar þarf að taka betur á . Allir þeir málaflokkar sem koma ver út verða ræddir á byggðaráðsfundi nú í vikunni . Þar verður fyrsta skref tekið í að skoða hvaða leiðir við getum farið til að bæta hlutina . “ Nánar er rætt við Pál S Brynjarsson um niðurstöður þjónustukönnunarinnar í Skessuhorni sem kemur út í dag .